I. Mikloš, podpredseda vlády SR a minister financií SR: (2003-10-21):
Konkrétne možno uviesť základné navrhnuté vecné zmeny oproti platnému zákonu. Spresňuje a dopĺňa sa definícia klienta na účely zákona o platobnom styku. Spresňujú sa pravidlá vykonávania opravného zúčtovania predovšetkým z hľadiska možnosti vykonania opravného zúčtovania a z hľadiska postupu a zodpovednosti vykonávacích inštitúcií a sprostredkujúcich inštitúcií pri vykonávaní opravného zúčtovania. Medzi možných vydavateľov elektronických platobných prostriedkov sa dopĺňajú inštitúcie elektronických peňazí a zároveň sa zakotvuje definícia inštitúcie elektronických peňazí. Upravujú sa požiadavky a podmienky na povoľovanie, zriaďovanie, organizáciu, riadenie, podnikanie a obchodnú dokumentáciu inštitúcií elektronických peňazí a tiež základné povinnosti inštitúcie elektronických peňazí. Táto právna úprava plne rešpektuje smernicu Európskej únie, teda takzvanú európsku smernicu o elektronických peňažných inštitúciách. Upravuje sa celková doba vybavovania reklamácie, ktorá nemôže byť dlhšia ako tridsať kalendárnych dní. Určenie termínu účinnosti predkladaného návrhu novely zákona o bankách sa navrhuje na 1. január 2004 vzhľadom na predpokladanú dĺžku legislatívneho procesu. Ďakujem pekne za pozornosť. Z. Martináková, podpredsedníčka NR SR: Prosím spoločného spravodajcu z výboru, ktorého určil navrhnutý gestorský výbor, výbor pre financie, rozpočet a menu, pána poslanca Hurbana. (Hlasy v rokovacej sále.) Je aj pán Hurban. Tak teraz sa, prosím, dohodnite. Poverenie výboru má aj pán predseda výboru Pál Farkas, ale spravodajcom je pán Jozef Hurban, ktorému dávam slovo. J. Hurban, poslanec: Ďakujem pekne, vážená pani podpredsedníčka. Vážená pani predsedajúca, vážený pán podpredseda vlády, kolegyne a kolegovia, dovoľte mi, aby som v zmysle zákona Národnej rady č. 350/1996 Z. z. o rokovacom poriadku vystúpil k vládnemu návrhu zákona, ktorým sa mení a dopĺňa zákon č. 510/2002 Z. z. o platobnom styku a o zmene a doplnení niektorých zákonov. Uvedený návrh zákona bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku. Predseda Národnej rady tento návrh posúdil a podľa legislatívnych pravidiel zaradil ho na rokovanie dnešnej schôdze. Ako spravodajca v prvom čítaní si osvojujem stanovisko, že predmetný návrh spĺňa po formálno-právnej stránke všetky náležitosti návrhu zákona uvedené v § 67 a v § 68 zákona Národnej rady o rokovacom poriadku ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Pani predsedajúca, skončil som. Môžete otvoriť rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne sa neprihlásil žiaden z poslancov. Otváram možnosť hlásiť sa ústne do všeobecnej rozpravy k zákonu o platobnom styku. Uzatváram možnosť hlásiť sa ústne do rozpravy. Vyhlasujem všeobecnú rozpravu za skončenú. Prerušujem zároveň rokovanie o tomto bode programu. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov. Vládny návrh zákona máte ako tlač 413, návrh na jeho pridelenie výborom ako tlač 409. Pán podpredseda vlády a minister financií, pán Ivan Mikloš, prosím, aby ste návrh zákona odôvodnili.